CELEX: C2007/269/91
Language: el
Date: 2007-11-10 00:00:00
Title: Υπόθεση T-321/07: Προσφυγή της 28ης Αυγούστου 2007 — Lufthansa AirPlus Servicekarten κατά ΓΕΕΑ — Applus Servicios Tecnológicos (A+)

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/50
            
         Προσφυγή της 28ης Αυγούστου 2007 — Lufthansa AirPlus Servicekarten κατά ΓΕΕΑ — Applus Servicios Tecnológicos (A+)
   (Υπόθεση T-321/07)
   (2007/C 269/91)
   Γλώσσα του δικογράφου της προσφυγής: η αγγλική
   Διάδικοι
   
      Προσφεύγουσα: Lufthansa AirPlus Servicekarten GbmH (Neu Isenburg, Γερμανία) (εκπρόσωποι: G. Würtenberger και T. Wittmann, δικηγόροι)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: Applus Servicios Technologicos, S.L. (πρώην Agbar Automotive, S.L.) (Βαρκελώνη, Ισπανία)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του δευτέρου τμήματος προσφυγών του ΓΕΕΑ της 7ης Ιουνίου 2007 στην υπόθεση R 310/2006-2, που αφορά την ανακοπή, βάσει της καταχωρίσεως του κοινοτικού σήματος υπ' αριθ. 2 335 693 «Airplus International», κατά της αιτήσεως καταχωρίσεως κοινοτικού σήματος υπ' αριθ. 2 933 356 «A+»·
            
         
               —
            
            
               να δεχθεί την ανακοπή κατά της αιτήσεως καταχωρίσεως κοινοτικού σήματος υπ' αριθ. 2 933 356 «A+» και να απορρίψει την αίτηση καταχωρίσεως κοινοτικού σήματος υπ' αριθ. 2 933 356 «A+»·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   
      Αιτούσα την καταχώριση κοινοτικού σήματος: Applus Servicios Technologicos, S.L. (πρώην Agbar Automotive, S.L.)
   
      Σήμα προς καταχώριση: Το εικονιστικό σήμα «A+» για προϊόντα και υπηρεσίες των κλάσεων 9, 35, 36, 37, 40, 41 και 42 — αίτηση υπ' αριθ. 2 933 356
   
      Δικαιούχος του κατά τη διαδικασία ανακοπής αντιταχθέντος σήματος ή σημείου: Lufthansa AirPlus Servicekarten GbmH
   
      Αντιταχθέν δικαίωμα επί σήματος ή σημείου: Το κοινοτικό λεκτικό σήμα «Airplus International» για προϊόντα και υπηρεσίες των κλάσεων 9, 35, 36 και 42
   
      Απόφαση του τμήματος ανακοπών: Απόρριψη της ανακοπής
   
      Απόφαση του τμήματος προσφυγών: Απόρριψη της προσφυγής
   
      Λόγοι ακυρώσεως: Παράβαση των άρθρων 8, παράγραφος 1, και 8, παράγραφος 5, καθώς και των άρθρων 73, 74 και 79 του κανονισμού (ΕΚ) 40/94.
   Η προσφεύγουσα ισχυρίζεται ότι το τμήμα προσφυγών δεν αξιολόγησε τα κριτήρια της ταυτότητας των προϊόντων και των υπηρεσιών, καθώς και την ομοιότητα των σημάτων και αγνόησε τη φήμη της οποίας έχαιρε το προηγούμενο σήμα. Η προσφεύγουσα υποστηρίζει επιπλέον ότι το τμήμα προσφυγών παρέβη την υποχρέωση αιτιολόγησης της αποφάσεώς του. Περαιτέρω, το τμήμα προσφυγών δεν περιορίστηκε, κατά την προσφεύγουσα, να εξετάσει τα πραγματικά περιστατικά, τις αποδείξεις και τα αναμφισβήτητα επιχειρήματα που προέβαλαν οι διάδικοι. Η προσφεύγουσα τονίζει επιπλέον ότι το Γραφείο προσέβαλε σοβαρά τα δικαιώματα άμυνας, μη πληροφορώντας την σχετικά με την υποκατάσταση μιας άλλης εταιρίας στον δικαιούχο του κοινοτικού σήματος. Τέλος, η προσφεύγουσα ισχυρίζεται ότι το τμήμα προσφυγών υπερέβη τις εξουσίες του, λαμβάνοντας υπόψη, χωρίς αιτιολογία, τις παρατηρήσεις που υπέβαλε ο δικαιούχος του σήματος μετά τη λήξη των προθεσμιών που καθόρισε το Γραφείο.